BOI เผยยอดขอรับส่งเสริมลงทุน 4 เดือนแรกกว่า 900 โครงการ มูลค่ากว่า 3.25 แสนลบ.
BOI เผยยอดขอรับส่งเสริมลงทุน 4 เดือนแรกกว่า 900 โครงการ มูลค่ากว่า 3.25 แสนลบ.
12 พ.ค. 2558

นางหิรัญญา สุจินัย รักษาราชการแทนเลขาธิการ สำนักงานคณะกรรมการส่งเสริมการลงทุน(บีโอไอ) เปิดเผยว่า ช่วง 4 เดือนแรก(ม.ค.-เม.ย.)ปี 58 อนุมัติให้การส่งเสริมแล้ว 957 โครงการ รวมมูลค่าเงินลงทุนกว่า 325,490 ล้านบาท สูงขึ้นกว่า 6.5 เท่าของช่วงเวลาเดียวกันเมื่อปีก่อน โดยโครงการที่ยื่นขอรับส่งเสริมส่วนใหญ่อยู่ในกลุ่มอุตสาหกรรมเป้าหมาย
สำหรับกิจการที่ได้รับการอนุมัติในช่วงไตรมาสแรกกระจายอยู่ในหลายกลุ่มอุตสาหกรรม ได้แก่ กลุ่มกิจการบริการและสาธารณูปโภค จำนวน 229 โครงการ เงินลงทุน 115,050 ล้านบาท, อุตสาหกรรมเครื่องใช้ไฟฟ้าและอิเล็กทรอนิกส์ จำนวน 110 โครงการ เงินลงทุน 59,360 ล้านบาท, อุตสาหกรรมโลหะ เครื่องจักร ยานยนต์และชิ้นส่วน 188 โครงการ เงินลงทุน 51,210 ล้านบาท, อุตสาหกรรมเคมีภัณฑ์พลาสติก และกระดาษ จำนวน 198 โครงการ เงินลงทุน 46,000 ล้านบาท, อุตสาหกรรมเกษตรกรรมและผลิตผลจากการเกษตร 161 โครงการ เงินลงทุน 25,110 ล้านบาท
ขณะที่การยื่นขอรับส่งเสริมการลงทุนในช่วง 4 เดือน มีจำนวนทั้งสิ้น 237 โครงการ เงินลงทุนรวม 37,620 ล้านบาท กิจการส่วนใหญ่จำนวน 131 โครงการ (มูลค่า 19,750 ล้านบาท) หรือร้อยละ 55 ของโครงการยื่นขอรับส่งเสริมการลงทุนทั้งหมด เป็นกิจการในกลุ่มอุตสาหกรรมเป้าหมายตามยุทธศาสตร์ใหม่ของบีโอไอ และสอดคล้องตามนโยบายรัฐบาล อาทิ กิจการผลิตเชื้อเพลิงชีวมวล กิจการผลิตผลิตภัณฑ์จากยางธรรมชาติ กิจการผลิตเครื่องมือแพทย์หรือชิ้นส่วน กิจการผลิตชิ้นส่วนยานพาหนะ กิจการผลิตเครื่องใช้ไฟฟ้า กิจการซอฟต์แวร์ ทั้งในส่วนเอ็นเตอร์ไพรซ์ซอฟต์แวร์(Enterprise Software) และดิจิทตอลคอนเทนต์ (Digital Content) รวมทั้งกิจการคลาวเซอร์วิส รวมทั้งยังมีกิจการผลิตพลังงานไฟฟ้าจากพลังงานหมุนเวียน กิจการวิจัยและพัฒนา และกิจการเทคโนโลยีชีวภาพ เป็นต้น